3.

Članak 3. zamjenjuje se sljedećim: „Članak 3. Korektivni faktori za utrživu imovinu 1. Korektivni faktori za utrživu imovinu koji su raspoređeni u kategorije korektivnih faktora od I. do IV., utvrđuju se na temelju: (a) dodjeljivanja stupnjeva kreditne kvalitete 1., 2. ili 3.; (b) preostalog roka dospijeća imovine kako je utvrđeno u stavku 2.; (c) kuponske strukture imovine kako je utvrđeno u stavku 2. 2. Za utrživu imovinu raspoređenu u kategorije korektivnih faktora od I. do IV., važeći korektivni faktor ovisi o preostalom dospijeću i kuponskoj strukturi kako slijedi: (a) za utrživu imovinu bez kupona i kuponom s nepromjenjivom kamatnom stopom, važeći korektivni faktori određuju se na temelju tablice 2. u Prilogu ovoj smjernici. Dospijeće relevantno za određivanje korektivnog faktora jest preostalo dospijeće imovine; (b) za imovinu s kuponima s promjenjivom kamatnom stopom, korektivni faktor je jednak korektivnom faktoru primijenjenom na utrživu imovinu s kuponom s nepromjenjivom kamatnom stopom s preostalim dospijećem od nula do godine dana, osim u sljedećim slučajevima: i. kuponi s promjenjivom kamatnom stopom s razdobljem ponovnog određivanja duljim od godinu dana tretiraju se kao kuponi s nepromjenjivom kamatnom stopom, a odgovarajuće dospijeće za korektivni faktor koje se treba primijeniti jest preostalo dospijeće imovine; ii. kuponi s promjenjivom kamatnom stopom čija je referentna stopa indeks inflacije europodručja tretiraju se kao kuponi s nepromjenjivom kamatnom stopom,a odgovarajuće dospijeće za korektivni faktor koje se treba primijeniti jest preostalo dospijeće imovine; iii. kuponi s promjenjivom kamatnom stopom čija donja granica ne odgovara nuli i/ili kuponi s gornjom granicom tretiraju se kao kuponi s nepromjenjivom kamatnom stopom; (c) korektivni faktor koji se primjenjuje na imovinu koja ima više od jedne vrste strukture kupona, isključivo ovisi o strukturi kupona važećoj u razdoblju preostalom do dospijeća imovine i jednak je najvišem korektivnom faktoru za utrživu imovinu s jednakim preostalim dospijećem i stupnjem kreditne kvalitete. Za ove potrebe mogu se uzeti u obzir bilo koje vrste strukture kupona važeće u razdoblju preostalom do dospijeća imovine. 3. Za utrživu imovinu raspoređenu u kategoriju V., neovisno o njihovoj kuponskoj strukturi, korektivni faktori određuju se na temelju ponderiranog prosječnog trajanja imovine kako je utvrđeno u stavcima 4. i 5. Korektivni faktori primjenjivi na utrživu imovinu u kategoriji V., utvrđeni su u tablici 2.a u Prilogu ovoj smjernici. 4. Ponderirano prosječno trajanje nadređene tranše vrijednosnog papira osiguranog imovinom procjenjuje se kao očekivani ponderirani prosjek preostalog trajanja do otplate za tu tranšu. Za zadržane mobilizirane vrijednosne papire osigurane imovinom, kod izračuna ponderiranog prosječnog trajanja, smatrat će se da opcije kupnje izdavatelja neće biti izvršene. 5. Za potrebe stavka 4. ‚zadržani mobilizirani vrijednosni papiri osigurani imovinom’ znači vrijednosni papiri osigurani imovinom koje druga ugovorna strana koja je stvorila vrijednosni papir osiguran imovinom ili subjekti koji imaju bliske veze s inicijatorom, upotrebljavaju u postotku većem od 75 % preostalog nominalnog iznosa. Te bliske veze utvrđuju se u skladu s člankom 138. Smjernice (EU) 2015/510 (ESB/2014/60).”